Nordlands Arbeiderblad

Nordlands Arbeiderblad, fra 1946 kalt Nordland Arbeiderblad, var en norsk avis, etablert som organ for Norges Kommunistiske Parti. Avisa ble startet i Bodø i 1931, men ble i januar 1936 flyttet til Narvik. Den kom opprinnelig ut to ganger i uka, men forsøkte seg i en periode med tre ukentlige utgivelser.

Under Finlandskrigen 1939/40 stupte salget, og Narvik kommune nektet å annonsere i avisen. Kommunistene måtte samle inn penger for å holde driften i gang.Bjørn Bjørnsen: Narvik 1940 (s. 64), Gyldendal, Oslo 1980, ISBN 82-05-12457-4 Avisen ble stanset av det tyske angrepet på Narvik 9. april 1940, og uteble helt fram til 9. august. Da kom den igjen på gata, og forklarte situasjonen: «Stormaktskrigen brakte oss i den situasjon, at Nordlands Arbeiderblad måtte slutte å komme ut for en tid. Byen ble uten elektrisk kraft, og en lang tid uten forbindelse med ytterverdenen.»«Nordlands Arbeiderblad utkommer igjen», Nordlands Arbeiderblad 9. august 1940. Avisen rakk imidlertid bare to utgaver før okkupantene midt i august forbød NKP, og alle partiets aviser ble stanset.Rønning, 2004: s. 97 

NKPs popularitet etter krigen gjorde at Nordlands Arbeiderblad gjenoppsto i juli 1945,Rønning, 2004: s. 98 nå med et opplag på hele 5.000 eksemplarer og utgivelse tre dager i uka.Side 100. Ole Martin Rønning: «Norges Kommunistiske Partis presse» i Arbeiderhistorie 2004. Årbok for Arbeiderbevegelsens arkiv og bibliotek. ISBN 82-90759-21-5 Opplaget lå gjennom 1950-tallet på om lag 2000 eksemplarer.Aviskatalogen    

Nordland Arbeiderblad ble lagt ned i oktober 1958. Etter nedleggelsen satt NKP igjen med partiavisene Friheten og dennes landsutgave Ny Tid. Ny Tid ble lagt ned i 1967.Rønning, 2004: s. 100

Attentatet mot avisen
Under opptakten til den kalde krigen ble Nordland Arbeiderblad i september 1948 utsatt for et attentat.Side 50. Martin Gunnar Knutsen: Mot strømmen - Erindringer 1945-1980, Aschehoug 1983 ISBN 82-03-10991-8Side 70. Stian Bones Larsen: «Arbeiderpressen i Nord-Norge under den kalde krigen» i Arbeiderhistorie 2004. Årbok for Arbeiderbevegelsens arkiv og bibliotek. ISBN 82-90759-21-5 Ved halv tretiden om natta ble inngangen til avisen sprengt, i en eksplosjon så kraftig at inngangsdøren ble smadret og vinduene knust både i avislokalene, i nabobyggene og ved byens fagskole 60 meter unna. «Det var bare et under at ikke folk ble drept eller skadet» oppsummerte avisen, som viste til at gårdeieren hadde leilighet og soveværelse i etasjen over redaksjonslokalene.

I den øvrige presse fikk attentatet små oppslag, og ble i stor grad avskrevet som «barnestreker». Konkurrenten, AP-avisen Fremover gikk ut og antydet at attentatet kom beleilig for kommunistene. Nordland Arbeiderblad etterlyste større innsats i etterforskningen, og mente politiet burde tilkalle eksperthjelp utenfra for å oppklare saken. Lokalt satte NKP-erne umiddelbart i gang pengeinnsamling til avisen.«Kommunistenes svar på provokasjonen», Nordland Arbeiderblad 21. september 1948 

Selv om gjerningsmennene ikke ble funnet, ga Nordland Arbeiderblad uttrykk for hvor avisen mente det politiske ansvaret for attentatet lå. «Det er det logiske resultat av månedslang løgn- og opphisselseskampanje fra en forenet antikommunistisk agitasjon», skrev avisen og viste blant annet til skriveriene i Fremover.«Attentatet - En følge av den alminnelige forråelse i den antikommunistiske agitasjon», Nordland Arbeiderblad 30. oktober 1948

Redaktører
 Frithjof A. Strøm 1931 - 1933
 Gotfred Johan Hølvold  1933 – 1936
 Frithjof A. Strøm 1936 – 1940
 Frithjof A. Strøm 1945 – 1949
 Erling Bentzen 1949 – 1952
 Ove Glasø 1952 – 1958

Referanser
«Sprengstoffattentat mot Nordland Arbeiderblads kontorer», Nordland Arbeiderblad 18. september 1948
«Attentatet på avisen vår : Enno intet resultat : Bør ikke politiet tilkalle assistanse», Nordland Arbeiderblad 21. september 1948

Kategori:Narviks historie
Kategori:Politikk i Narvik
Kategori:Bodøs historie
Kategori:Politikk i Bodø
Kategori:Nedlagte aviser i Nordland
Kategori:Partiaviser (Norges Kommunistiske Parti)
Kategori:Aviser etablert i 1931
Kategori:Aviser nedlagt i 1958
Kategori:Norges Kommunistiske Parti
Kategori:1931 i Norge
Kategori:1958 i Norge